**NÁRODNÁ RADA SLOVENSKEJ REPUBLIKY**

**IV. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: 1393/2008

**713a**

**Spoločná správa**

výborov Národnej rady Slovenskej republiky o prerokovaní **Vládneho návrhu zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o doplnení zákona č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov v znení neskorších predpisov** (tlač 713) vo výboroch Národnej rady Slovenskej republiky

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Výbor Národnej rady Slovenskej republiky pre zdravotníctvo ako gestorský výbor pri rokovaní o Vládnom návrhu zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o doplnení zákona č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov v znení neskorších predpisov (tlač 713) (ďalej len gestorský výbor) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky túto spoločnú správu výborov Národnej rady Slovenskej republiky o prerokovaní vyššie uvedeného návrhu zákona:

**I.**

 Národná rada Slovenskej republiky uznesením č. 998 z 11. septembra 2008 po prerokovaní Vládneho návrhu zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o doplnení zákona č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov v znení neskorších predpisov (tlač 713) v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky prerokuje uvedený materiál v druhom čítaní a prideľuje návrh podľa § 74 ods. 1 citovaného zákona na prerokovanie

 Ústavnoprávnemu výboru NR SR a

  Výboru NR SR pre zdravotníctvo.

**II.**

 Gestorský výbor nedostal žiadne pozmeňujúce a doplňujúce návrhy poslancov, ktorí nie sú členmi výborov, ktorým bol návrh zákona pridelený (§ 75 ods. 2 zákona č. 350/1996 Z. z. ).

**III.**

 **Ústavnoprávny výbor Národnej rady Slovenskej republiky** prerokoval Vládny návrh zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o doplnení zákona č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov v znení neskorších predpisov(tlač 713) dňa 15. októbra 2008 a odporučil Národnej rade Slovenskej republiky návrh zákona schváliť so zmenami a doplnkami (uznesenie č. 481 z 15. októbra 2008).

 **Výbor Národnej rady Slovenskej republiky** **pre zdravotníctvo** prerokoval Vládny návrh zákona, ktorým sa mení a dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o doplnení zákona č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov v znení neskorších predpisov (tlač 713) dňa 13. októbra 2008 a odporučil Národnej rade Slovenskej republiky návrh zákona schváliť so zmenami a doplnkami (uznesenie č. 117 z 13. októbra 2008).

**IV.**

 Z uznesení výborov uvedených pod bodom III. tejto správy vyplývajú tieto pozmeňujúce a doplňujúce návrhy:

**1. V čl. I sa za bod 1** vkladá nový bod 2, ktorý znie:

„2. V § 2 ods. 2 sa za slová „príprava transfúznych liekov“ vkladajú slová „príprava liekov na inovatívnu liečbu,“.

V súvislosti s bodmi 6 a 16 návrhu zákona je potrebné definíciu zaobchádzania s liekmi a so zdravotníckymi pomôckami doplniť o prípravu liekov na inovatívnu liečbu.

 Ďalšie body sa primerane prečíslujú.

Primerane na vloženie nového bodu sa upraví ustanovenie o účinnosti zákona.

Nový bod nadobudne účinnosť 21. decembra 2008.

 **Výbor NR SR pre zdravotníctvo**

 **gestorský výbor odporúča s c h v á l i ť**

1. **V čl. I v bode 8** sa v § 20 ods. 1 písm. c) v poznámke pod čiarou 9bei) na konci textu v zátvorke vkladá bodkočiarka a dopĺňa text: „Ú. v. EÚ L 136, 30. 4. 2004“.

Ide o doplnenie uvádzania miesta uverejnenia právne záväzného aktu ES a EÚ v zmysle jednotného a zaužívaného spôsobu.

 **Ústavnoprávny výbor NR SR**

 **Výbor NR SR pre zdravotníctvo**

 **gestorský výbor odporúča s c h v á l i ť**

1. **V čl. I v bode 10** sa v § 27 ods. 1 prvej vete slová „alebo v jej poverenia“ nahrádzajú slovami „alebo z jej poverenia“.

Gramatická úprava.

 **Ústavnoprávny výbor NR SR**

 **Výbor NR SR pre zdravotníctvo**

 **gestorský výbor odporúča s c h v á l i ť**

**4.** **V článku I sa za bod 12** vkladá nový bod 13, ktorý znie:

„13. V § 27 ods. 14 sa na konci pripája táto veta: „Zakazuje sa uvádzať na trh ortuťové teplomery, ktoré sú určené na meranie telesnej teploty.“.

Ďalšie body sa primerane prečíslujú.

Primerane na vloženie nového bodu sa upraví ustanovenie o účinnosti zákona.

Nový bod nadobudne účinnosť 3. apríla 2009.

Preberá sa bod 19a Ortuť prílohy č. 1 smernice Európskeho parlamentu a Rady č. 2007/51/ES z 25. septembra 2007, ktorou sa mení a dopĺňa smernica Rady 76/769/EHS v súvislosti s obmedzeniami uvádzania na trh určitých meracích prístrojov obsahujúcich ortuť. Táto smernica síce neodkazuje na smernicu 93/42/ES vzťahujúcu sa na zdravotnícke pomôcky. Prebratím bodu 19a smernice 2007/51/ES sa zabráni uvádzaniu na trh ortuťových teplomerov na meranie telesnej teploty, ktoré by výrobca označil za zdravotnícku pomôcku.

 **Výbor NR SR pre zdravotníctvo**

 **gestorský výbor odporúča s c h v á l i ť**

**5.** **V článku I v bode 13** v § 27 ods. 23 sa za slová „do prevádzky zdravotníckej pomôcky“ vkladajú slová „aktívnej implantovateľnej zdravotníckej pomôcky“ a za slová „stiahnutie zdravotníckej pomôcky“ vkladajú slová „aktívnej implantovateľnej zdravotníckej pomôcky“.

Opatrenia ustanovené v § 27 ods. 23 sa vzťahujú na zdravotnícke pomôcky a aj na aktívne implantovateľné zdravotnícke pomôcky v súlade so smernicou 2007/47/ES.

 **Výbor NR SR pre zdravotníctvo**

 **gestorský výbor odporúča s c h v á l i ť**

1. **V čl. I v bode 16** sa v § 29b ods. 5 za slovo „ústavnej“ vkladá slovo „zdravotnej“.

Zjednotenie terminológie.

 **Ústavnoprávny výbor NR SR**

 **Výbor NR SR pre zdravotníctvo**

 **gestorský výbor odporúča s c h v á l i ť**

**7.** **V článku I sa za bod 18** vkladajú nové body 19 a 20, ktoré znejú:

„19. V § 33a ods. 4 písmeno e) znie:

„e) doklad potvrdzujúci, že žiadateľ upovedomil majiteľa ochrannej známky o svojom zámere súbežne dovážať liek v upravenom balení.“

 20. V §33a ods. 8 písm. e) sa na konci pripájajú tieto slová: „tak, aby úplne alebo čiastočne neprekryl ochrannú známku“.“.

Ďalšie body sa primerane prečíslujú.

Primerane na vloženie nového bodu sa upraví ustanovenie o účinnosti zákona.

Nové body nadobudnú účinnosť 21. decembra 2008.

Zosúlaďujú sa ustanovenia o súbežnom dovoze liekov s rozsudkom Európskeho súdneho dvora z 26. apríla 2007 vo veci C-348/04 súvisiacej s úpravou balenia výrobku, ktorý je predmetom súbežného dovozu a je označený ochrannou známkou*.*

 **Výbor NR SR pre zdravotníctvo**

 **gestorský výbor odporúča s c h v á l i ť**

1. **V čl. I v bode 19** sa v § 40 ods. 7 za slová „psychotropné látky II. skupiny15a)“ vkladá čiarka a slovo „lekár“.

Upresnenie ustanovenia doplnením chýbajúceho textu.

 **Ústavnoprávny výbor NR SR**

 **Výbor NR SR pre zdravotníctvo**

 **gestorský výbor odporúča s c h v á l i ť**

1. **V čl. I v bode 19** sa v § 40 ods. 8 štvrtej vete slová „z verejného zdravotného poistenia“ nahrádzajú slovami „na základe verejného zdravotného poistenia“:

Zjednotenie terminológie.

 **Ústavnoprávny výbor NR SR**

 **Výbor NR SR pre zdravotníctvo**

 **gestorský výbor odporúča s c h v á l i ť**

1. **V čl. I v bode 19** v § 40 ods. 19 písmeno c) znie:

„c) poskytovateľa zdravotnej starostlivosti.“.

Podľa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov pojem „poskytovateľ zdravotnej starostlivosti“ zahŕňa aj poskytovateľa lekárenskej starostlivosti.

 **Ústavnoprávny výbor NR SR**

 **Výbor NR SR pre zdravotníctvo**

 **gestorský výbor odporúča s c h v á l i ť**

**11. V článku I sa za bod 20** vkladá nový bod 21, ktorý znie:

„21. § 44 sa dopĺňa odsekmi 9 až 12, ktoré znejú:

„(9) Vývoz ľudskej plazmy je možný len na základe povolenia, ktoré vydáva ministerstvo zdravotníctva.

(10) Žiadateľom o vydanie povolenia na vývoz ľudskej plazmy môže byť

a) držiteľ povolenia na prípravu transfúznych liekov alebo

b) držiteľ povolenia na výrobu liekov.

(11) Povolenie na vývoz ľudskej plazmy možno vydať, ak žiadateľ podľa odseku 10

a) preukáže dodržiavanie ustanovení odsekov 1 až 4 pri získavaní ľudskej plazmy, ktorá je predmetom vývozu (ďalej len „vyvážaná ľudská plazma“),

b) preukáže, že vyvážaná ľudská plazma je v Slovenskej republike nadbytočná a nemožno ju použiť na

1. terapeutické účely pri poskytovaní zdravotnej starostlivosti alebo

2. ďalšie priemyselné spracovanie v Slovenskej republike s cieľom vyrobiť lieky z krvi,

c) preukáže, že vyvážaná ľudská plazma je určená na priemyselné spracovanie zahraničným zmluvným výrobcom liekov z ľudskej krvi, ak ide o žiadateľa, ktorý je držiteľom povolenia na výrobu liekov.

(12) Držiteľ povolenia na vývoz ľudskej plazmy prijme opatrenia potrebné na zabezpečenie spätného sledovania vyvážanej plazmy a liekov vyrábaných z vyvážanej plazmy.“.

Ďalšie body sa primerane prečíslujú.

Primerane na vloženie nového bodu sa upraví ustanovenie o účinnosti zákona.

Nový bod nadobudne účinnosť 21. decembra 2008.

Platné znenie zákona č. 140/1998 Z. z. neupravuje vývoz ľudskej plazmy. Preto sa navrhuje v § 44 Dohľad nad krvou, zložkami z krvi a transfúznymi liekmi doplniť právomoc Ministerstvu zdravotníctva vydávať povolenia na vývoz nadbytočnej ľudskej plazmy, ak sú splnené navrhované požiadavky. Vzhľadom na to, že podľa súčasného právneho stavu nie je vývoz ľudskej plazmy zakázaný a vyskytli sa podozrenia z nekalého obchodovania s ľudskou plazmou, navrhované opatrenia umožnia Ministerstvu zdravotníctva účinný dohľad nad ľudskou plazmou a zabránia neodôvodnenému vývozu ľudskej plazmy.

  **Výbor NR SR pre zdravotníctvo**

 **gestorský výbor odporúča s c h v á l i ť**

1. **V čl. I v bode 33** sa slová „1 000 000 Sk“ nahrádzajú slovami „100 000 Sk“ a slová „33 193 eur“ slovami „3 319 eur“ a súčasne sa na konci dopĺňajú slová „a slová 500 000 Sk sa nahrádzajú slovami „16 596 eur“.

Úprava ustanovenia v nadväznosti na doteraz platný text zákona, v ktorom sa v danom ustanovení suma 1 000 000 Sk nenachádza.

 **Ústavnoprávny výbor NR SR**

 **Výbor NR SR pre zdravotníctvo**

 **gestorský výbor odporúča s c h v á l i ť**

1. **V čl. I v bode 34** sa vypúšťa 11. bod.

Uvedený bod uvádza ako prebrané aj nariadenie č. 1394/2007. Tento druh právne záväzných a priamo aplikovateľných právnych aktov ES a EÚ, vzhľadom na ich prednosť pred zákonmi v zmysle čl. 7 ods. 2 Ústavy SR, sa v tzv. transpozičnej prílohe neuvádza.

 **Ústavnoprávny výbor NR SR**

 **Výbor NR SR pre zdravotníctvo**

 **gestorský výbor odporúča s c h v á l i ť**

**14.** **V článku I  v bode 34** sa v úvodnej vete slová „bodmi 10 a 11“ nahrádzajú slovami „bodmi 10 až 12“ a dopĺňa sa bod 12, ktorý znie:

„12. Smernica Európskeho parlamentu a Rady č. 2007/51/ES z 25. septembra 2007, ktorou sa mení a dopĺňa smernica Rady 76/769/EHS v súvislosti s obmedzeniami uvádzania na trh určitých meracích prístrojov obsahujúcich ortuť (Ú.v. EÚ L 257, 3.10.2007).“.

V súvislosti s navrhovaným doplnením bodu 13 (doplnenie § 27 ods. 14), ktorým sa čiastočne preberá smernica č. 2007/51/ES, sa dopĺňa aj transpozičná príloha č. 4 zákona.

 **Výbor NR SR pre zdravotníctvo**

 **gestorský výbor odporúča s c h v á l i ť**

**15. Za článok II sa vkladá nový článok III**, ktorý znie:

„Čl. III

 Zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z., zákona č. 350/2005 Z. z., zákona č. 538/2005 Z. z., zákona č. 660/2005 Z. z., zákona č. 282/2006 Z. z., zákona č. 518/2007 Z. z. a zákona č. 662/2007 Z. z. sa mení takto:

§ 3 vrátane nadpisu znie:

§ 3

Zoznam zdravotných výkonov

 (1) Zoznam zdravotných výkonov je súhrn zdravotných výkonov, ktoré sa vykonávajú pri chorobách uvedených v prílohe č. 1. Zoznam zdravotných výkonov obsahuje aj charakteristiku zdravotných výkonov a obmedzenie ich vykonávania.

(2) Do zoznamu zdravotných výkonov sa zaradia zdravotné výkony, ktoré vedú k

a) záchrane života,

b) vyliečeniu choroby,

c) zabráneniu vzniku závažných zdravotných komplikácií,

d) zabráneniu zhoršenia závažnosti choroby alebo jej prechodu do chronického štádia,

e) účinnej prevencii,

f) zisteniu choroby,

g) zmierneniu prejavov choroby.

(3) Pri zaraďovaní zdravotných výkonov do zoznamu zdravotných výkonov sa okrem kritérií uvedených v odseku 2 berú do úvahy aj tieto kritériá:

a) účinnosť zdravotného výkonu v rámci prevencie, diagnostiky alebo liečby ,

b) prínos zdravotného výkonu v rámci prevencie, diagnostiky alebo liečby v  súvislosti so znižovaním chorobnosti a úmrtnosti,

 c) zlepšenie prevencie, diagnostiky alebo liečby pri porovnaní s existujúcimi možnosťami prevencie, diagnostiky alebo liečby.

(4) Zo zoznamu zdravotných výkonov možno vyradiť zdravotné výkony, ak je preukázateľné, že z hľadiska prevencie, diagnostiky alebo liečby

 a) sa týmito zdravotnými výkonmi nedosahujú uspokojivé výsledky alebo

 b) existujú účinnejšie zdravotné výkony obsiahnuté v zozname zdravotných výkonov.

(5) Ministerstvo zdravotníctva zriaďuje Komisiu pre zdravotné výkony ako svoj poradný orgán na odborné posudzovanie zdravotných výkonov pri tvorbe zoznamu zdravotných výkonov.

(6) Komisia pre zdravotné výkony má jedenásť členov, z ktorých troch členov navrhuje ministerstvo zdravotníctva, troch členov navrhujú zdravotné poisťovne a piatich členov navrhujú odborné spoločnosti.

(7) Činnosť Komisie pre zdravotné výkony upraví štatút, ktorý vydá ministerstvo zdravotníctva.

(8) Zoznam zdravotných výkonov vydáva vláda Slovenskej republiky nariadením.“.

Doterajší článok III sa označí ako článok IV.

Ustanovenie o účinnosti v novooznačenom článku IV sa upraví tak, aby nový článok III (§ 3) nadobudol účinnosť 1. januára 2010.

V súvislosti s navrhovanou úpravou je potrebné vykonať úpravu aj názvu zákona.

Navrhovaná právna úprava predstavuje zákonný rámec na zlúčenie katalógu a zoznamu zdravotných výkonov do jedného právneho predpisu, z  ktorého sa bude vychádzať pri poskytovaní zdravotnej starostlivosti, pri jej vykazovaní a uhrádzaní. Existujúca právna úprava nevyhovuje požiadavkám praxe, tvorba zoznamu zdravotných výkonov nie je presne špecifikovaná, je zdĺhavá a  v  praxi ťažko realizovateľná.

Účinnosť sa navrhuje 1. januára 2010 v nadväznosti na vypracovanie nového nariadenia vlády Slovenskej republiky, ktorým sa vydá zoznam zdravotných výkonov.

 **Výbor NR SR pre zdravotníctvo**

 **gestorský výbor odporúča s c h v á l i ť**

**16. Za článok II sa vkladá nový článok III**, ktorý znie:

„Čl. III

 Zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení zákona č. 82/2005 Z. z., zákona č. 350/2005 Z. z., zákona č. 538/2005 Z. z., zákona č. 660/2005 Z. z., zákona č. 282/2006 Z. z., zákona č. 518/2007 Z. z. a zákona č. 662/2007 Z. z. sa dopĺňa takto:

V § 4 ods. 1 sa na konci pripája táto veta: „Poskytovanie zdravotnej starostlivosti v zdravotníckom zariadení ambulantnej zdravotnej starostlivosti a  v zdravotníckom zariadení ústavnej zdravotnej starostlivosti je služba vo všeobecnom hospodárskom záujme.“

Doterajší článok III sa označí ako článok IV.

Článok III nadobudne účinnosť 21. decembra 2008. Ustanovenie o účinnosti sa primerane upraví.

V súvislosti s navrhovanou úpravou je potrebné vykonať úpravu aj názvu zákona.

Potreba zadefinovania poskytovania zdravotnej starostlivosti ako služby vo všeobecnom hospodárskom záujme v legislatíve SR vyplynula z rokovaní Ministerstva zdravotníctva SR s Ministerstvom financií SR a z rokovaní s Európskou komisiou v procese prípravy implementácie Operačného programu Zdravotníctvo. Na základe záverov z uvedených rokovaní sa poskytovanie finančnej pomoci v zdravotníctve z verejných zdrojov riadi Rozhodnutím Komisie z 28. novembra 2005 o uplatňovaní článku 86 ods. 2 Zmluvy o ES na štátnu pomoc vo forme náhrady za služby vo verejnom záujme udeľovanej niektorým podnikom povereným poskytovaním služieb všeobecného hospodárskeho záujmu (2005/842/ES). V súlade s týmto rozhodnutím je potrebné splniť podmienku, ktorá stanovuje zadefinovanie služby, na ktorú sa poskytujú finančné prostriedky, ako služby vo všeobecnom hospodárskom záujme, v legislatíve členského štátu.

 **Výbor NR SR pre zdravotníctvo**

 **gestorský výbor odporúča s c h v á l i ť**

**V.**

 Gestorský výbor na základe stanovísk výborov k Vládnemu návrhu zákona, ktorým sa mení a  dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o doplnení zákona č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov v znení neskorších predpisov odporúča Národnej rade Slovenskej republiky zákon **s c h v á l i ť s odporúčanými doplňujúcimi návrhmi.**

 1. Súčasne gestorský výbor odporučil hlasovať o bodoch 1 - 16uvedených v IV. časti tejto spoločnej správy nasledovne

- o bodoch **1 - 14**  **spoločne**  s návrhom gestorského výboru **s c h v á l i ť**

- o bode  **15 samostatne** s návrhom gestorského výboru **s c h v á l i ť**

- o bode **16 samostatne** s návrhom gestorského výboru **s c h v á l i ť**

 2. Výbor poveril spoločného spravodajcu výborov **Jozefa V a l o c k é h o** predniesť v súlade s § 80 zákona č. 350/1996 Z. z. o rokovacom poriadku Národnej rady Slovenskej republiky spoločnú správu výborov na schôdzi Národnej rady Slovenskej republiky a návrhy v zmysle § 83 ods. 4 a § 84 ods. 2 zákona č. 350/1996 Z. z.

 Predmetná spoločná správa výborov Národnej rady Slovenskej republiky o prerokovaní Vládneho návrhu zákona, ktorým sa mení a  dopĺňa zákon č. 140/1998 Z. z. o liekoch a zdravotníckych pomôckach, o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a o zmene a doplnení zákona Národnej rady Slovenskej republiky č. 220/1996 Z. z. o reklame v znení neskorších predpisov a o doplnení zákona č. 217/2003 Z. z. o podmienkach uvedenia biocídnych výrobkov na trh a o zmene a doplnení niektorých zákonov v znení neskorších predpisov (tlač 713) bola schválená uznesením Výboru Národnej rady Slovenskej republiky pre zdravotníctvo (gestorský výbor) č. 122 z 21. októbra 2008.

Bratislava, 21. októbra 2008

**Viliam N o v o t n ý**

predseda

Výboru Národnej rady Slovenskej republiky

pre zdravotníctvo